T L A Č O V Á S P R Á V A

**Bez ladu a skladu, Michael Kocáb a Karpatské chrbáty vyrážajú na turné na Ukrajinu**

**Kyjiv, Ľviv, Ternopiľ a Boroďanka – to sú štyri ukrajinské mestá, v ktorých sa predstavia v najbližších dňoch slovenské skupiny Bez ladu a skladu a Karpatské chrbáty. Spolu s nimi na koncertoch vystúpi aj legendárny český muzikant Michael Kocáb. Krátke ukrajinské turné sa uskutoční od 7. do 10. mája.**

Po úspechu jednodňového festivalu Pohoda loves Ukraine, ktorý sa uskutočnil v januári 2024 v Kyjive, sa slovenská hudba po roku opäť vracia na Ukrajinu, tentoraz rovno do štyroch miest. V stredu 7. mája začína turné v Ľvive, na druhý deň sa kapely presunú do Ternopiľu. Symbolicky v piatok, 9. mája, odohrajú skupiny spoločný koncert s ukrajinskou kapelou FAKTYCHNO SAMI v hlavnom meste Ukrajiny v Kyjive.

Výnimočný koncert sa očakáva v Boroďanke – toto mestečko neďaleko Kyjiva bolo okupované ruskou armádou, zničené boli mnohé civilné budovy vrátane základnej umeleckej školy a kultúrneho domu. Na zverstvá, ktoré sa stali v Boroďanke, reagoval aj svetoznámy streetartový umelec Banksy, ktorý tu zrealizoval dve svoje teraz už ikonické diela. V čiastočne opravenej časti kultúrneho domu odohrajú obe kapely záverečný koncert ukrajinského turné.

*„Je pre nás cťou, že môžeme opäť odohrať koncerty na hrdej Ukrajine. Chceme zahrať pred ukrajinským publikom našu hudbu, ale aj ukázať, že Slovensko nie je len Robert Fico a jemu podobní. Veríme, že väčšina ľudí na Slovensku si váži ľudský život a nikdy by nešla cynicky oslavovať “mier“ s agresorom terorizujúcim susednú krajinu. Slovensko je na križovatke a my nemôžeme dopustiť, aby sme ho nechali uniesť do spoločenstva darebáckych štátov – o čo viac nás tam ťahajú naši lídri, o to viac sa musí aktivizovať umelecká a občianska spoločnosť. Každému empatickému človeku je jasné, kto je agresor a kto obeť, preto všemožne podporujeme Ukrajinu v jej zápase za slobodu. Vážim si, že nás svojou účasťou podporuje aj výnimočný človek a umelec Michael Kocáb,“* vraví o koncertoch na Ukrajine spevák skupiny Bez ladu a skladu Michal Kaščák. Michael Kocáb ho dopĺňa: *„Pro mě je účast na těchto koncertech motivována snahou podpořit Slováky, kteří bojují o udržení základní hodnotové orientace. Fico, svými kroky ve vztahu k Putinovi, dělá Slovensku, jednoduše řečeno, ostudu. Zatěmnovat a rozmazávat polaritu ruské agrese vůči Ukrajine je v takto osudové situaci, jakou je ruská hrozba v podstatě celé západní Evropě, úmyslně desorientujícim činem. Ničím se nedá omluvit. Pravda je jednoduchá – Rusko je agresor a Ukrajina oběť. Jít na oslavy agresora a nepřímo tím legitimizovat jeho kroky je zásadním politickým selháním.”*

*„Tá obrovská noša hanby, s ktorou sme donútení žiť kvôli vlastizradcom zo súčasnej vládnej koalície, je taká neznesiteľná, že akékoľvek množstvo, ktoré sa nám podarí z nej odobrať, je oslobodzujúce,”* vraví o koncertoch na Ukrajine hudobník Braňo Jobus z Karpatských chrbátov a dodáva: *„Hrať s mužom, ktorý mal na starosti odsun okupačných vojsk z bývalého Československa, je pre nás vždy veľká česť. Hrať s Michaelom Kocábom priamo v okupovanej Ukrajine nie je len o túžbe po slobode, ktorú veľmi želáme našim ukrajinským priateľom, ale aj o slobode, o ktorú momentálne musíme bojovať aj my.”*

Turné Michaela Kocába, Bez ladu a skladu a Karpatských chrbátov na Ukrajine organizuje festival Pohoda. Celé vybrané vstupné bude venované na podporu zápasu Ukrajiny za slobodu.

Presskit (v prípade použitia fotiek prosíme o zverejnenie mena fotografa alebo fotografky):

<https://drive.google.com/drive/folders/1f5RaJBV50YlLiBBUwJJ_Uovejw-rSToW?usp=sharing>

**Kontakt pre médiá**:

Lukáš Grešš, PR & Media Director

Mob: +421 915 778 020

[lukas@pohodafestival.sk](mailto:lukas@pohodafestival.sk)

[www.pohodafestival.sk](http://www.pohodafestival.sk)